CELEX: 62019TN0554
Language: da
Date: 2019-08-09 00:00:00
Title: Sag T-554/19: Sag anlagt den 9. august 2019 — Spanien mod Kommissionen

23.9.2019   
            
            
               DA
            
            
               Den Europæiske Unions Tidende
            
            
               C 319/31
            
         
      Sag anlagt den 9. august 2019 — Spanien mod Kommissionen
      (Sag T-554/19)
      (2019/C 319/32)
      Processprog: spansk
      
         Parter
      
      
         Sagsøger: Kongeriget Spanien (ved M. García-Valdecasas Dorrego, som befuldmægtiget)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Meddelelsen om udvælgelsesprøven annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Nærværende søgsmål er anlagt til prøvelse af meddelelse om almindelig udvælgelsesprøve EPSO/AD/374/19 — Administratorer (AD 7) inden for følgende områder: 1. Konkurrenceret, 2. Finansret, 3. Lovgivning vedrørende Den Økonomiske og Monetære Union, 4. Finansielle regler vedrørende EU's budget, 5. Beskyttelse af euromønter mod falskmøntneri (1).
      Til støtte for søgsmålet har sagsøgeren anført fire anbringender.
      
                  1.
               
               
                  Tilsidesættelse af artikel 1 og 2 i forordning nr. 1/58 (2), artikel 22 i Den Europæiske Unions charter om grundlæggende rettigheder (herefter »chartret«) og artikel 1d i vedtægten for tjenestemænd, idet kommunikationen mellem EPSO og ansøgeren blev begrænset og udelukkende foregik på engelsk, fransk, tysk eller italiensk, og idet de sprog, der kunne anvendes til at udfylde afsnittet vedrørende Talent Screener i ansøgningsskemaet blev begrænset.
               
            
                  2.
               
               
                  Tilsidesættelse af artikel 1 og 6 i forordning nr. 1/58, chartrets artikel 22 og artikel 1d, stk. 1 og 6, artikel 27 samt artikel 28, litra f), i vedtægten for tjenestemænd, idet meddelelsen uretmæssigt begrænser valget af det andet sprog til blot fire sprog (fransk, engelsk, tysk og italiensk), og udelukker de øvrige officielle sprog i Den Europæiske Union.
               
            
                  3.
               
               
                  Valget af engelsk, fransk, tysk og italiensk udgør et vilkårligt valg, der medfører forskelsbehandling på grundlag af sprog i strid med artikel 1d, stk. 1 og 6, artikel 27 samt artikel 28, litra f), i vedtægten for tjenestemænd.
               
            
                  4.
               
               
                  Den omstændighed, at meddelelsen om udvælgelsesprøven ikke udtrykkeligt specificerer, at det første sprog skal være et sprog, som ansøgerne har kendskab til på niveau C 1 som minimum, indebærer en dobbelt forskelsbehandling på grundlag af nationalitet og på grundlag af sprog (det »talte«), hvorved artikel 1d, stk. 1 og 6, artikel 27 samt artikel 28, litra f), i vedtægten for tjenestemænd er blevet tilsidesat.
               
            
         (1)  EUT 2019, C 191 A, s. 1.
      
         (2)  Forordning nr. 1 om den ordning, der skal gælde for Det Europæiske Økonomiske Fællesskab på det sproglige område (EFT 1958, 17, s. 385).